ועדת הכספים, כנסת 24, פרוטוקול מספר 134, 2021-10-24 14:00

אלכס קושניר: אנחנו ממשיכים בדיונים.

אלכס קושניר: נתחיל בסעיף ח', מיסוי שותפויות וקרנות השקעה.

אלכס קושניר: אני אזכיר לכם שעשינו כאן שניים או אפילו שלושה דיונים בנושא הזה.

אלכס קושניר: ראינו עד כמה מורכב החוק, עד כמה מורכב בכלל כל הנושא הזה של מיסוי שותפויות ומיסוי קרנות השקעה.

אלכס קושניר: אני מציע לחברי הוועדה לפצל את החוק הזה מחוק ההסדרים כדי שנוכל באמת לתת לו תשומת הלב הנדרשת כי מדובר בסוגיה מאוד מאוד מורכבת ואסור לטעות בה ואסור למהר.

אלכס קושניר: לכן אני מבקש מחברי הוועדה להצביע ביחד אתי על פיצול הפרק הזה מחוק ההסדרים ואני גם אומר לפרוטוקול שברגע שאנחנו נצביע על התקציב והתקציב יעבור, אנחנו דבר ראשון נתחיל לדון גם בחוק הזה כדי שהוא יעבור כי יש בו הרבה מאוד דברים נכונים וחשובים.

אלכס קושניר: אני חושב שכולנו מסכימים על כך שמדינת ישראל צריכה לגבות מס אמת מהעוסקים במשק.

אלכס קושניר: לכן חייבים לדון בו לעומק.

אלכס קושניר: אני מבקש שנצביע ביחד על הפיצול של הפרק הזה מחוק ההתייעלות הכלכלית.

ולדימיר בליאק: למען האמת סברתי לאורך כל הדרך שיש לפצל את החוק מחוק ההסדרים והדיונים שקיימנו כאן רק חיזקו את דעתי.

ולדימיר בליאק: אין ספק שמדובר באחד התחומים הכי מורכבים בדיני המס ונכון לעכשיו זה נכון לפצל את החוק מחוק ההסדרים ואנחנו נמשיך לדון בו מיד אחרי אישור התקציב.

ולדימיר בליאק: אני מודה לך שהיית קשוב וקידמת את ההחלטה הנכונה הזאת.

מופיד מרעי: גם אני הצטרפתי לישיבה אחת בחוק הזה והבנתי עד כמה הוא מורכב.

מופיד מרעי: עכשיו אני מבין עד כמה זה הגיוני ונכון שאתה מפצל את החוק מחוק ההתייעלות הכלכלית.

אלכס קושניר: תודה רבה.

אלכס קושניר: מי בעד פיצול פרק ח', סעיפים 18-16, מיסוי שותפויות וקרנות השקעה, מחוק ההתייעלות הכלכלית?

אלכס קושניר: אושר

אלכס קושניר: אושר פה אחד.

אלכס קושניר: הוועדה אישרה את הפיצול.

אלכס קושניר: הפיצול יונח מחר במליאת הכנסת וגם המליאה תצטרך להצביע עליו.

אלכס קושניר: הפרק הנוסף הוא פרק ד', מסים.

אלכס קושניר: אנחנו מתייחסים רק לסעיף 6, העברת חובת תשלום מס ערך מוסף ויבוא שירותים דיגיטליים.

אלכס קושניר: גם כאן הסתבר לנו תוך כדי הדיון שמדובר בחוק מורכב ומעבר לזה, היה כאן רצון של הוועדה להוסיף לחוק גביית מע"מ במקור מעבר לפטור מעל 75 דולר יבוא טובין לישראל.

אלכס קושניר: לכן גם כאן אני מציע לוועדה לפצל את הסעיף מחוק ההתייעלות הכלכלית כדי שנוכל לחזור ולדון בו מיד לאחר מכן.

אלכס קושניר: אני מזכיר לכם שהנושא של מיסוי דיגיטלי או מיסוי על שירותים דיגיטליים זה משהו שנהוג כבר בכל העולם ואנחנו חייבים להתיישר.

אלכס קושניר: מדובר במס אמת.

אלכס קושניר: גם ברגע שאין מס כזה, זה מפלה הרבה מאוד יצרנים וחברות ישראליות שגם מתחרות בעולם הזה של שירותי אינטרנט ושירותים דיגיטליים.

אלכס קושניר: לכן החוק חשוב אבל נחזור אליו אחרי חוק ההסדרים.

ולדימיר בליאק: אני חושב שהחוק הוא נכון ואני בעד ההסדרה.

ולדימיר בליאק: יחד עם זאת גם אני הרגשתי שאנחנו חייבים עוד זמן להתעמק ולדון.

ולדימיר בליאק: יש לזה גם השלכות על תחום המחקר, בעיקר המחקר של האוניברסיטאות ולכן אני אשמח אם נפצל את הסעיף עכשיו ונמשיך לדון בו מיד אחרי אישור התקציב.

אלכס קושניר: אני מעלה להצבעה את הפיצול של סעיף 6 בתוך פרק ד', העברת חובות לתשלום מס ערך מוסף ביבוא שירותים דיגיטליים.

אלכס קושניר: מי בעד אישור הפיצול?

אלכס קושניר: אושר

אלכס קושניר: הוועדה אישרה את הפיצול.

אלכס קושניר: גם הוא יונח מחר במליאה ושם נצטרך להצביע בעד כדי שהחוק הזה יפוצל מחוק ההסדרים.

אלכס קושניר: אנחנו ניפגש בשעה 15:00 כדי להמשיך לדון על בקשות לדיון מחדש על כל החוקים ועל כל הפרקים שעברנו עליהם במהלך הדיונים על חוק ההסדרים.

אלכס קושניר: תודה.